“Profeet” Kobus van Rensburg sterfKobus van Rensburg Foto: Facebook Die selfverklaarde profeet, Kobus van Rensburg, is Saterdagoggend omstreeks 03:30 dood ná ŉ lang stryd teen kanker. Van Rensburg was ŉ outeur, televangelis en omstrede “geloofsgeneser”. Hy was die stigter van Spirit Word-bedieninge. Volgens sy bediening was lewe en dood ŉ keuse, en mense kan kies om vir ewig te leef sonder om te sterf. Hy het ook geglo dat mense vooruitstrewend kan leef deur Bybelse finansiële beginsels na te volg. Van Rensburg se volgelinge glo vas hy sal soos Lasarus in die Bybel uit die dood opstaan. Sy lyk is na die kerkgebou by Stilfontein geneem, sodat lidmate vir hom kon bid. “Ons neem Profeet se liggaam na Spirit Word as iemand wil bid,” het die gemeente op hul Facebook-blad geskryf. James Swift van Pneuma Pathways-gemeente in Centurion het sy medelye betoon met Van Rensburg se naasbestaandes. “Ek is baie hartseer oor Kobus van Rensburg se afsterwe,” het Swift aan Maroela Media gesê. “Alhoewel ek en meeste van die liggaam van Christus nie met Kobus se sieninge saamstem nie, is dit ‘n hartseer dag wanneer ‘n man met soveel invloed in die koninkryk sterf. Ons bid vir sy gesin, geliefdes en gemeente in hierdie moeilike tyd.” Swift het ook uit die Bybel aangehaal: “Ons het saam met Christus gesterwe; daarom glo ons dat ons ook saam met Hom sal lewe. Ons weet dat Christus wat uit die dood opgewek is, nie weer kan sterwe nie; die dood het nie meer mag oor Hom nie. Hy het gesterwe en is eens en vir altyd vir die sonde dood. Nou lewe Hy, en Hy lewe vir God. Julle moet dus altyd onthou dat ook julle vir die sonde dood is, maar vir God lewe, omdat julle een is met Christus Jesus.” -Romeine 6:8-11 Joost van der Westhuizen, die oud-Springbok wat aan die terminale en ongeneeslike motorneuronsiekte (MNS) ly, het in September ŉ diens by Spirit Word bygewoon.